पाएं अपने शहर की ताज़ा ख़बरें और फ्री ई-पेपरडाउनलोड करें
अमेरिका की राष्ट्रीय सुरक्षा एजेंसी (एनएसए) ने जिस तरह इंटरनेट पर संवाद और सोशल नेटवर्किंग की सेवा देने वाली बड़ी कंपनियों से लाखों लोगों की निजी जानकारियां हासिल कीं, उस पर तहलका मचना लाजिमी है। ब्रिटिश अखबार द गार्जियन के इस खुलासे ने लोगों को स्तब्ध कर रखा है कि कैसे निजता सुरक्षा के बड़े-बड़े वादे करने वाली माइक्रोसॉफ्ट, गूगल, फेसबुक, यू-ट्यूब, स्काइप, एओएल तथा दूसरी कंपनियां चुपचाप इस जासूसी में मददगार बन गईं। ब्रिटेन भी प्रिज्म नामक इस गुप्त कार्यक्रम में सहायक बना। 2007 में जॉर्ज बुश जूनियर के राष्ट्रपति काल में यह कार्यक्रम विदेशियों की निगरानी के लिए शुरू किया गया, लेकिन ताजा खुलासे के मुताबिक इसमें अमेरिकी नागरिकों के भी ई-मेल, चैटिंग एवं वीडियो बातचीत आदि के रिकॉर्ड, दस्तावेज आदि अमेरिका के सैनिक खुफिया विभाग के पास पहुंच गए। दरअसल, 2008 के पहले तक ये सारी गतिविधियां गैर-कानूनी ढंग से हुईं। बराक ओबामा ने भी राष्ट्रपति बनने के बाद इन्हें जारी रखा, हालांकि उनका दावा है कि उसके बाद इन्हें संसद से पास कानून में तय न्यायिक निगरानी की प्रक्रिया के तहत चलाया गया है। ओबामा के मुताबिक यह कार्यक्रम आतंकवादी हमलों से बचाव के लिए अपनाया गया है। इंटरनेट कंपनियों ने प्रिज्म में अपनी मिलीभगत का खंडन किया है। मगर जिस बड़े पैमाने पर लोगों की निजता भंग होने के प्रमाण अब सामने हैं, उन्हें देखते हुए ये बातें थोथी लगती हैं। नागरिक अधिकार कार्यकर्ताओं और अमेरिकी मीडिया ने इसे सत्ता का घोर दुरुपयोग बताया है। बहरहाल, भारत के लिए अहम सवाल है कि जो इंटरनेट कंपनियां यहां विनियमन का मुद्दा उठने पर निजता एवं अभिव्यक्ति की स्वंतत्रता को अपना ढाल बनाती हैं, उन्होंने ही अमेरिका में बिना कोई प्रतिरोध किए गोपनीय ढंग से अपने मुख्य सर्वर तक एनएसए को पहुंच बनाने की इजाजत दे दी। इससे भारत जैसे देशों का यह तर्क दमदार हुआ है कि ये कंपनियां विकसित देशों में वहां के कानूनों के तहत काम करती हैं, लेकिन विकासशील देशों में कानून की पहुंच से बाहर बने रहना चाहती हैं। तो क्या यह उचित नहीं होगा कि भारत में भी ये कंपनियां ऐसे कानून के दायरे में आएं, जिसमें सुरक्षा और निजी स्वतंत्रता के बीच संतुलन के उचित प्रावधान हों?
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn